Solidariteit – Jou vennoot hetsy werknemer of werkgewer! - Solidariteit WêreldSolidariteit Wêreld
Tuis › Nuuskantoor › Solidariteit – Jou vennoot hetsy werknemer of werkgewer!
My Oupa vertel my dat hy as jong man wat vanaf Machadorp in die laeveld afkomstig is en gewoond was aan die plaaslewe na Pretoria toe gekom het om werk te soek. Dit moes iewers in die tydperk middel tot einde 1950’s gewees het. Hy vertel dat die proses veel minder ingewikkeld was as wat dit vandag is. Hy het van maatskappy na maatskappy gestap en gevra vir werk. Natuurlik was sy belangstelling ook belangrik omdat geen mens soveel ure per dag by ’n plek wil spandeer waar hulle geen belangstelling het nie, maar wat egter belangriker as belangstelling was, was aanvraag.
Die aanvraag op sekere vaardighede was groter as ander. Dié spesifieke aspek wanneer dit kom by werk, het tot en met vandag toe nog nie verander nie.
Vandag werk dinge egter anders en inteendeel is dit veel moeiliker vir jonk en oud om werk te kry en ook te behou. Werk het skaarser geword, faktore soos swart ekonomiese bemagtiging speel ’n rol, ’n tekort aan vaardighede word groter en blootstelling aan verskeie loopbane bly steeds ’n probleem omdat jongmense te min blootstelling kry aan verskillende beroepe waaruit hulle vir hulself ’n toekoms kan skep.
Ondersteuning aan jongmense om in die arbeidsmark geplaas te word, is kritiek. Dit is juis om dié rede dat Ajani gestig is, wat studente ondersteun om in die werksmark geplaas te word. Ajani help om afgestudeerde Sol-Tech-studente met werkgeleenthede te help.
Daar is talle redes waarom Sol-Tech een van die beste beroepsopleidingkolleges in die land is. Een van hierdie redes is dat Ajani, wat slegs hul dienste aan Sol-Tech bied, Sol-Tech in ’n posisie plaas waar hulle kop en skouers bo ander opleidingsinstellings uitstaan omdat die dienste van Ajani ekslusief aan Sol-Tech gebied word. Sol-Tech is dus die enigste opleidinginstelling wat jou nie net ’n wêreldklas kwalifikasie bied nie, maar ook verseker dat jy ’n werk kry wat vir jou ’n toekoms bied in die werksrigting wat jy gekies het.
Ajani se dienste is so indrukwekkend omdat die meulmakers, passer-en-draaiers-, gereedskapmakers- en sweisgroepe wat hul opleiding by Sol-Tech onderskeidelik in Mei en Junie vanjaar voltooi, reeds by werkgewers geplaas is.
Volgens André Vermaak, uitvoerende direkteur van Ajani, kan hulle sukses toegeskryf word aan die ‘produk’ (uitnemende studente) wat hulle vanaf Sol-Tech kry waarmee hulle die arbeidsmark kan nader. Die studente wat deur die land se beste lektore geleer word om hulle vaardighede te bemeester deur die gebruik van moderne toerusting en vaardighede wat op moderne wyse oorgedra word, bemagtig die studente vir ’n arbeidsmark wat konstant verander en so berei hulle ook die jongmense voor vir die vierde industriële revolusie wat die arbeidsmark onherroeplik gaan beïnvloed.
Ajani het ook reeds ’n werkgewersdatabasis wat uit bykans 800 maatskappye bestaan en 240 werkgewers neem op ’n gereelde basis werknemers in diens, en dié werkgewers is van oral oor in Suid-Afrika. Die werkgewers bied met graagte geleenthede aan jong gekwalifiseerde ambagsmanne en -vroue wat vir hulself ’n toekoms in spesialisgebiede wil skep.
Ajani fokus wel net op Sol-Tech-studente, maar Solidariteit het ook ’n platform waar mense wat op soek is na werk, werk kan gaan soek. Dié platform, genaamd WerkNet, is deel van Solidariteit se #NetwerkVanWerk konsep. Die gedagte waarop Werknet gebou is, is dat die wat wil werk, moet werk! Die portaal word gratis aan lede en die publiek aangebied en is ideaal omdat werkgewers en werknemers mekaar op dié platform kan ontmoet.
Werkgewers kan op die platform beskikbare poste oplaai en potensiële werknemers vind. Werknemers kan hulle inligting invul soos bv. kwalifikasies, werksondervinding en ander loopbaanverwante inligting sodat hulle deur potensiële werkgewers gekontak kan word.
Hier volg die webblaaie van die onderskeie organisasies en instellings:
Ajani – www.ujani.co.za
Sol-Tech Beroepsopleidingkollege – www.sol-tech.co.za
WerkNet – www.werknet.co.za